
VENDIM

Nr. 290, datë 9.10.2023

MBI FILLIMIN E PROCEDURËS PËR SHQYRTIMIN E KËRKESËS SË SHOQËRISË “ECO-ELB” SHA PËR RINOVIMIN E LICENCËS NË VEPRIMTARINË E PRODHIMIT TË ENERGJISË ELEKTRIKE NGA CENTRALI I PËRPUNIMIT TË MBETJEVE URBANE, ME KAPACITET TË INSTALUAR 2850 kw
Në mbështetje të neneve 16 dhe 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar; të neneve 4, pika 1, germa “a”, 5, pika 1, germa “a”, 10, pikat 1 dhe 3, si dhe 16 të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, miratuar me vendimin e Bordit të Entit Rregullator Energjisë (ERE) nr. 109, datë 29.6.2016, të ndryshuar; si dhe të neneve 15 dhe 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 9.10.2023, mbasi shqyrtoi relacionin me nr. 137/14 prot., datë 4.10.2023, të Drejtorisë së Licencimit, Autorizimeve dhe Mbikëqyrjes “Mbi kërkesën e shoqërisë ‘ECO-ELB’ sh.a. për rinovimin e licencës në veprimtarinë e prodhimit të energjisë elektrike”,

konstatoi se:
- Shoqëria “ECO-ELB” sh.a. është mbajtëse e licencës për prodhimin e energjisë elektrike, licencuar me vendimin e Bordit të ERE-s nr. 93, datë 28.4.2022 dhe rinovuar me vendimin e Bordit të ERE-s nr. 142, datë 24.4.2023, me afat vlefshmërie deri më 27.3.2024. Më datë 27.9.2023, shoqëria ka paraqitur në ERE aplikimin për rinovimin e kësaj licence.

- Në nenin 16, pika 1, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, përcaktohet se paraqitja e kërkesës për rinovimin e licencës bëhet jo më vonë se 6 muaj para përfundimit të kohëzgjatjes së vlefshmërisë së licencës së dhënë, ndaj aplikimi i shoqërisë është paraqitur brenda këtij afati.

- Nga shqyrtimi i aplikimit, rezulton se shoqëria “ECO-ELB” sh.a. ka plotësuar dokumentacionin e përcaktuar në nenin 16, pika 1, germat: “a”, “b” dhe “c”; si dhe nenin 16, pika 7, të rregullores.

- Shoqëria “ECO-ELB” sh.a. ka marrë në përdorim impiantin e incenerimit për të kryer aktivitetin e prodhimit të energjisë elektrike në mbështetje të kontratës së qirasë midis Agjencisë së Administrimit të Pasurive të Sekuestruara dhe të Konfiskuara dhe shoqërisë “ECO-ELB” sh.a. me nr. 1027, datë 10.3.2023, duke filluar afatin 1-vjeçar nga data 27.3.2023. ERE, me vendimin e Bordit nr. 142, datë 24.4.2023, e ka rinovuar licencën e shoqërisë “ECO-ELB” sh.a. në veprimtarinë e prodhimit të energjisë elektrike në mbështetje të afateve të kësaj kontrate, pra deri më datë 27.3.2024. Aktualisht shoqëria disponon një kontratë të vlefshme qiraje, në vijim vlerësojmë se vendimmarrja e ERE-s për rinovimin e licencës së shoqërisë do të mbështetet mbi informacionin/dokumentacionin që do të depozitohet nga shoqëria në lidhje me rinovimin e kësaj kontrate.

- Aplikuesi ka kryer pagesën, sipas përcaktimeve të aneksit A të rregullores dhe nuk rezulton debitor për pagesat e rregullimit ndaj ERE-s.

Për gjithë sa më sipër, Bordi i ERE-s

VENDOSI:

1. Të fillojë procedurën për rinovimin e licencës për prodhimin e energjisë elektrike, nga centrali i përpunimit të mbetjeve urbane, me kapacitet të instaluar 2850 kw, duke filluar nga data 28.3.2024.

2. Drejtoria e Licencimit, Autorizimeve dhe Mbikëqyrjes të njoftojë shoqërinë “ECO-ELB” sh.a. dhe Ministrinë e Infrastrukturës dhe Energjisë për vendimin e Bordit të ERE-s.

Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR

 Petrit Ahmeti 

